Herlev Hospitalskirke
Herlev Hospitalskirke er en kirke under Præstebro Sogn, som udgør en del af Herlev Hospitals Center for Fordybelse og Tro. Centeret er en mindre bygning, der indgår i hospitalskomplekset.
Center for Fordybelse og Tro blev opført i 2018-2019 efter tegning Henning Larsen Arkitekter. Centeret erstattede et enkelt, kombineret kirke- og andagtsrum. I det nye center udgør det folkekirkelige rum kun en del af komplekset, som også rummer et muslimsk bederum og et trosneutralt fordybelsesrum.
Indvendigt præges det 58 m² store kirkerum af de store vinduer til alle sider og det moderne udtryk mod væggene i rå beton.
Inventaret er moderne og præget af træfarver med enkelte stole malet i rød. Alteret er dekoreret med et enkelt, forgyldt kors, mens der på væggen hænger en skibsklokke fra skibet Christian Mærsk fra 1966.